Hoe leiers onbeantwoordbare vrae kan antwoord - Solidariteit Wêreld LoopbaanSolidariteit Wêreld Loopbaan
Tuis › Artikels › Hoe leiers onbeantwoordbare vrae kan antwoord
Hoe leiers onbeantwoordbare vrae kan antwoord
Die koronaviruspandemie het die wêreld die onbekende in geslinger. Gesagsfigure reg oor die land moet vrese kalmeer en moeilike vrae beantwoord. Heel dikwels is daar nie bevredigende antwoorde op hierdie vrae nie. Ron Carucci, outeur van die topverkoper Rising to Power, sê dit beteken nie dat mense nie 'n nuttige en eerlike respons kan gee nie.
Erken dat jy nie 'n antwoord het nie
Die wetenskap sê vir ons dat ons selfbeheersing onder hoë stres uitrafel. Angstige mense is minder daartoe in staat om hulself duidelik uit te druk. Wanneer hulle vrae vra, kom dit dikwels skerp uit of in 'n veroordelende toon. Hulle kan aanvallend of gefrustreer klink. As gevolg hiervan voel leiers onregverdig gekritiseer of hulle neem 'n verdedigende houding aan.
Daar sal natuurlik van jou as gesagsfiguur verwag word om gedurende 'n krisistyd gemoedsrus te gee. As jy verdedigend raak, verwerp jy mense se gevoelens en skakel hul betrokkenheid af, sê Carucci. Dan verloor jy die geleentheid om jou span se moreel te bou en hoop te gee.
As jy nie seker is van die antwoord op 'n vraag nie is die mees empatiese respons om kalm te erken wat jy weet en wat jy nie weet nie, verduidelik Carucci. Verduidelik dan hoe jy beplan om by die antwoord uit te kom. Om te midde van moeilike vrae die waarheid te praat, wys dat jy betroubaar is.
Luister na die behoefte agter die vraag
Carucci raai aan dat mens tussen die reëls moet luister. Erken die vraag wat gevra word en moenie dit ontwyk nie maar probeer om die onderliggende behoefte te behandel. Carucci neem ons deur 'n gevallestudie.
Hy vertel van 'n kliënt wat hy te midde van die Covid-19-krisis help voorberei het vir 'n virtuele vergadering in die stadsaal. Die kliënt is met moeilike vrae gebombardeer en het begin paniekerig word. Toe 'n werknemer vra of die maatskappy kwalifiseer vir regeringstimulusfondse, het die kliënt verdedigend geraak en die vraag senuagtig afgemaak.
Carucci sê 'n beter benadering sou gewees het om die vraag te erken ten einde dit nie te vermy nie en dan by die onderliggende behoefte uit te kom. Hy kon gesê het: "Ons weet baie min van die stimulus se geskiktheid. Die situasie is vloeibaar, maar ons het 'n aangewese taakspan wat besig is om dit te ondersoek. Ons behoort binne die volgende week of twee antwoorde te hê."
Die spreker kon dan voortgegaan het om die rede agter die vraag aan te spreek. "Ek vermoed sommige van hierdie vrae spruit uit bekommernis oor julle persoonlike finansiële welstand en hoe hierdie krisis ons besigheid gaan raak. Laat ek julle vertel presies wat ons gedoen het en wat ons beplan om ten opsigte van ons, en jou, finansiële stabiliteit te doen."
Deur 'n eerlike respons op die aanvanklike vraag te gegee het en delikaat oor die onderliggende kwessie te bespiegel het, kon die spreker geloofwaardigheid behou het terwyl hy steeds ondersoek instel na wat niemand hardop wou vra nie. Dikwels sal 'n simpatieke en eerlike respons wat dieperliggende behoeftes aanspreek baie verder gaan as 'n presiese en geoefende antwoord.